ཆེས་རྩ་ཆེ་བ་གནའ་བོའི་དཔེ་རྙིང་རིན་ཐང་བྲལ་བའི་རིགས་དང༌།བརྡ་སྤྲོད་སྙན་ངག་གི་རིགས་དང༌།ལོ་རྒྱུས་དེབ་ཐེར།སྨན་ཀྱི་རྒྱུད་གཞུང༌།གནམ་རིག་སྐར་རྩིས།ཚད་མ་རིག་པའི་སྐོར་དང༌།ལྷ་རིས་ཐིག་ཚོན།བསྐང་མདོས་གནམ་མཁའ་རྒྱང་བུ།ཆོ་ག་སྒྲུབ་གཞུང་གི་སྐོར་དང༌།ཞང་བོད་ཐུན་མིན་གྱི་གནའ་རྫས།ཐེག་དགུ་མཚོན་བྱེད་ཀྱི་དཀྱིལ་འཁོར་ལྷ་སྐུ་རི་མོ་སོགས་བཅུ་ཕྲག་རིག་གནས་གྱིས་བསྡུས་པའི་གཡུང་དྲུང་བོན་དང་ཆོས་བརྒྱུད་ཆེན་པོ་བཞི་དང་བཅས་པའི་གྲུབ་མཐའ་རིས་མེད་ཀྱི་བཀའ་དང་བཀའ་བརྟེན་དང་གསུང་འབུམ་རིགས་རྣམས་དཔར་སའི་ཐོན་ཁུངས་མི་འདྲ་བ་མང་པོ་ནས་བྱུང་བ་དང་དེ་མིན་བན་བོན་སྔགས་གསུམ་དང་འབྲེལ་བའི་དབྱིན་ཡིག་གི་རྒྱལ་རབས་ལོ་རྒྱུས་སོགས་དང་ཧིན་དྷིའི་རྒྱལ་རབས་ལོ་རྒྱུས་དང་།རྩ་རླུང་འཕྲུལ་འཁོར་ལ་སོགས་དང་།མུ་སྟེགས་རིག་བྱེད་སྨྲ་བའི་གཞུང་ལུགས་དང་།གྲངས་ཅན་པའི་གཞུང་ལུགས།བྱེ་བྲག་པའི་གཞུང་ལུགས།རྒྱ་ཡིག་གི་སྟེང་ནས་ནང་ཆོས་སོགས་རྒྱལ་པོའི་བང་མཛོད་ནང་བཞིན་མ་ཚང་བ་མེད་པར་བྱུར་བུར་གཏམས་པ་འདི་ལྟ་བུ་བསྐྲུན་ཅིང་ནུབ་ཕྱོགས་ཀྱི་རྒྱལ་ཁབ་དུ་མའི་དཔེ་མཛོད་ཁང་དང་རིག་གཞུང་བསྟི་གནས་གལ་ཆེན་ཁག་ཏུ་འགྲེམས་སྤེལ་མཛད་པས་སྐལ་ལྡན་དག་གི་མིག་གི་ལོངས་སྤྱོད་དང་ཡིད་ཀྱི་གསོས་སྨན་དུ་གྱུར་པ་འདི་ནི་རང་མི་རིགས་ཀྱི་རིག་གནས་སྲུང་སྐྱོབས་དང་འཛིན་སྐྱོང་དར་སྤེལ་གཏོང་བའི་རྩ་ལག་ཏུ་ངེས་པས་ཀུན་གྱིས་དགའ་དད་སྤྲོ་གསུམ་འཕེལ་བའི་གནས་སུ་རིགས་སོ།།